'রাখাইনে রক্তক্ষয়ী লড়াই, রোহিঙ্গা ঠেকাতে সতর্কতা'
রাখাইনে রক্তক্ষয়ী লড়াই, রোহিঙ্গা ঠেকাতে সতর্কতা – দৈনিক সমকালের প্রধান শিরোনাম এটি। এতে বলা হয় মিয়ানমারের সংঘাতময় রাখাইন রাজ্যে সরকারি সেনা ও বিদ্রোহীদের মধ্যে আবারও ভয়াবহ লড়াই শুরু হয়েছে।
জান্তার সেনারা বিদ্রোহীদের ওপর বিমান হামলা চালাচ্ছে। রোহিঙ্গা অধ্যুষিত এলাকায় সংঘর্ষে নিপীড়িত এ জনগোষ্ঠীর বহু সদস্য হতাহত হয়েছে বলে বিভিন্ন মাধ্যমে খবর পাওয়া যাচ্ছে।
সীমান্তের অদূরে হামলার ঘটনায় এ পাশের বাংলাদেশি নাগরিকদের মধ্যও আতঙ্ক বিরাজ করছে। উদ্ভূত পরস্থিতিতে রোহিঙ্গাদের আগমন ঠেকাতে সতর্ক অবস্থানে রয়েছে বর্ডার গার্ড বাংলাদেশ (বিজিবি)।
স্থানীয় সূত্র জানায়, বুচিডংয়ে ফুমালি নামে একটি রোহিঙ্গা গ্রামে আরাকান আর্মি ও মিয়ানমারের জান্তা সরকারের মধ্যে গতকাল দফায় দফায় সংঘর্ষ হয়েছে। এতে বহু রোহিঙ্গা নিহত হওয়ার তথ্য পাওয়া যাচ্ছে। অনেক রোহিঙ্গা প্রাণ বাঁচাতে নিরাপদ আশ্রয়ে এক গ্রাম থেকে আরেক গ্রামে ছুটছে।
এ নিয়ে কালের কন্ঠের শিরোনাম - রাখাইনের বুডিচংয়ে ব্যাপক সংঘর্ষ। পত্রিকাটি লিখেছে সীমান্তের ওপারে মিয়ানমারের রাখাইন রাজ্যের বুচিডংয়ে জান্তা অনুগত সেনাবাহিনী ও বিদ্রোহী আরাকান আর্মির মধ্যে গতকাল শুক্রবার ব্যাপক সংঘর্ষ হয়েছে।
মিয়ানমার থেকে পাওয়া খবরে জানা গেছে, গতকাল ভোর থেকে রাখাইনের (আরাকান) বুচিডংয়ের ফুমালি গ্রামে ওই সংঘর্ষ বাধে। রাখাইনের কয়েকটি সূত্র বলছে, রোহিঙ্গারা নিরাপদ আশ্রয়ের খোঁজে অন্যত্র যাওয়ার চেষ্টা করছে।
অনেকে বাংলাদেশে আসার চেষ্টা করছে, ২০১৭ সালে নিপীড়নের সময় রাখাইনের বুথিডং থেকে অনেক রোহিঙ্গা আশ্রয়ের খোঁজে বাংলাদেশে এসেছিল।
আবার রাজপথে বড় দুই দল – যুগান্তরের প্রধান শিরোনাম এটি। খবরে বলা হচ্ছে দীর্ঘ ৯০ দিন পর আবার রাজপথে মুখোমুখি আওয়ামী লীগ এবং বিএনপি। আজ ঢাকায় উভয় দল কর্মসূচি নিয়ে মাঠে নামছে। আওয়ামী লীগ শান্তি ও গণতন্ত্র সমাবেশ এবং বিএনপি কালো পতাকা মিছিলের মাধ্যমে বড় শোডাউনের প্রস্তুতি নিয়েছে।
নির্বাচনে বড় বিজয়ের পরও আন্দোলনের মাঠে বিরোধীদের কোনো ছাড় দিতে নারাজ ক্ষমতাসীনরা।
অন্যদিকে, নির্বাচন নিয়ে নেতাকর্মীদের মধ্যে হতাশা থাকলেও আবারও সাংগঠনিক শক্তির জানান দিতে চায় বিএনপি। ঢাকা মহানগরের পাশাপাশি আশপাশের জেলা থেকে নেতাকর্মীদের মিছিলে অংশ নিতে বলা হয়েছে।
দ্রব্যমূল্যের সীমাহীন ঊর্ধ্বগতি, বিএনপি চেয়ারপারসন খালেদা জিয়াসহ সব রাজবন্দির মুক্তি, মিথ্যা মামলা প্রত্যাহার এবং অবৈধ সংসদ বাতিলসহ একদফা দাবি আদায়ে দলটির এই কর্মসূচি।’
এদিকে, সাতই জানুয়ারির নির্বাচন শেষে দুদলের এই প্রথম কর্মসূচি ঘিরে সব মহলে সৃষ্টি হয়েছে নানা কৌতূহল। কর্মসূচি ঘিরে সতর্ক অবস্থায় থাকার কথা জানিয়েছে আইনশৃঙ্খলা বাহিনীও।
-স্বতন্ত্ররা এখনও জানেন না তাদের ভূমিকা – দৈনিক সংবাদের খবর এটি। বলা হচ্ছে সংসদের বিরোধী দল কারা হচ্ছে চারদিকে যখন এমন আলোচনা, ঠিক সেই সময় দ্বাদশ সংসদ নির্বাচনে জয়ী ৬২ জন স্বতন্ত্র সংসদ সদস্যকে রোববার গণভবনে আমন্ত্রণ জানিয়েছেন প্রধানমন্ত্রী শেখ হাসিনা।
ধারণা করা হচ্ছে, সংসদের তাদের ভূমিকা কী হবে, তাদের পাওয়া আসনের বিপরীতে সংরক্ষিত নারী আসন কীভাবে বা কাদের বন্টন করা হবে – এসব বিষয়ে প্রধানমন্ত্রী তাদের দিকনির্দেশনা দিতে পারেন।
এবারের নির্বাচনে বিজয়ী ৬২ জন স্বতন্ত্র এমপির মধ্যে ৫৮জনই আওয়ামী লীগের বিভিন্ন পর্যায়ের নেতা।
Even in days of high inflation, people saved more – অর্থাৎ উচ্চ মূল্যস্ফীতির সময়েও মানুষ বেশি সঞ্চয় করেছেন।
দ্য বিজনেস স্ট্যান্ডার্ডের এই খবরে বলা হচ্ছে, ২৯ মাসের মধ্যে ব্যাংকের সঞ্চয়ী অ্যাকাউন্টে গত নভেম্বরে সর্বোচ্চ জমা দেখা যায়। যা আগের মাসের ১০ শতাংশ থেকে বেড়ে দাঁড়ায় প্রায় ১১ শতাংশে।
অন্যদিকে, কারেন্ট অ্যাকাউন্ট - যেটাতে গ্রাহক ব্যাংকের কোন সুদ পায়না সেখানে জমার পরিমাণ প্রায় তিন শতাংশ কমে গিয়েছে।
রমজান নির্ভর পণ্যে সিন্ডিকেটের থাবা – মানবজমিনের এই খবরে বলা হচ্ছে রমজানের এখনো দেড় মাসের মতো বাকি। এরই মধ্যে রমজান নির্ভর পণ্য নিয়ে এখন থেকেই তৎপর সিন্ডিকেট চক্র।
ফলে বাজারে ছোলা, ডাল, ভোজ্য তেল, চিনি, আদা, রসুন ও পিয়াজের দাম বাড়ছে। আর রমজানেই এসব পণ্যের চাহিদা থাকে কয়েক গুণ।
তথ্য বলছে, গম, ভোজ্য তেল, চিনিসহ বিভিন্ন নিত্যপণ্যের আমদানি এখনো কম।
তবে উদ্যোগ বেড়েছে। অবশ্য সরকার বলছে, পণ্যের পর্যাপ্ত মজুত আছে। তাই সরবরাহ বা ঘাটতি নিয়ে কোনো শঙ্কা নেই। তবে নানা অজুহাতে এসব পণ্যের দাম বাড়াতে এরইমধ্যে থাবা দিয়েছে অসাধু ব্যবসায়ীচক্র।
ইংরেজি দৈনিক ডেইলি স্টারের শিরোনাম Biting cold piles misery on poor – হাঁড়কাপানো শীতে অসহায় দরিদ্ররা। খবরে বলা হয়, গতকাল শুক্রবার চলতি মৌসুমে সর্বনিম্ন তাপমাত্রা রেকর্ড হয়েছে তেঁতুলিয়ায় ৫.৮ ডিগ্রি।
মৃদু থেকে মাঝারি শৈত্যপ্রবাহ বয়ে যাচ্ছে আরও নয়টি জেলায়। এবারের শীত আরও লম্বা হবে বলে ধারণা করছে আবহাওয়া অধিদপ্তর।
ইত্তেফাকের খবর ১৭ জেলায় শেত্যপ্রবাহের দাপট, বুধবার থেকে আবার বৃষ্টির শঙ্কা। বিস্তারিত বলা হচ্ছে রাজধানী ঢাকায় দিনের বেলা সূর্যালোক ও তাপমাত্রা খানিকটা বাড়লেও উত্তর এবং পশ্চিমাঞ্চলে পারদ নেমেছে অস্বাভাবিক মাত্রায়।
মৃদু থেকে মাঝারি শৈত্যপ্রবাহ বয়ে যায় ১৭ জেলায়। ঘন কুয়াশার চাদরে ঢাকা এই অঞ্চগুলোতে সূর্যের মুখ দেখা যায় নি। বৃহস্পতিবার গভীর রাত থেকে শুক্রবার সকাল পর্যন্ত বৃষ্টির মতো কুয়াশা ঝরেছে।
আবহাওয়া বিশ্লেষকরা বলছেন, উত্তরাঞ্চলের উপর দিয়ে বয়ে যাওয়া এ শৈত্যপ্রবাহ পাঁচ বিভাগে বিস্তৃতি ঘটতে পারে।
শনিবার সারা দেশের তাপমাত্রা গড়ে দুই ডিগ্রি সেলসিয়াস পর্যন্ত হ্রাস পেতে পারে। এছাড়া পশ্চিমা লঘুচাপে প্রভাবে বাংলাদেশে মাঝারি থেকে ভারী বৃষ্টিপাতের সম্ভাবনা রয়েছে আগামী ৩১শে জানুয়ারি থেকে ছয়ই ফেব্রুয়ারির মধ্যে।
গঙ্গা দিয়ে উজান থেকে মাইক্রোপ্লাস্টিক আসছে বাংলাদেশ – বণিক বার্তার এই খবরে বলা হয় ভারতের উত্তরাখণ্ড রাজ্যে হিমালয় থেকে উৎপত্তি হয়ে গাঙ্গেয় সমভূমি অঞ্চলের ওপর দিয়ে গঙ্গা নদী পড়েছে বঙ্গোপসাগরে।
এর একটি ধারা মহানন্দার সঙ্গে মিলিত হয়ে পদ্মা নামে বাংলাদেশে প্রবেশ করে, যা রাজবাড়ীর গোয়ালন্দ পর্যন্ত প্রবাহিত হয়েছে।
আন্তর্জাতিক এ নদী উজান থেকে বয়ে আনছে প্লাস্টিকের অসংখ্য ক্ষুদ্র কণা। নদীর প্রবাহে মিশে ছড়িয়ে পড়ছে সারা দেশে। পরিবেশ ও মানবস্বাস্থ্যের জন্য যা মারাত্মক হুমকি তৈরি করছে। ভারত ও বাংলাদেশের গবেষকদের করা পৃথক দুটি গবেষণায় এ তথ্য উঠে এসেছে।
গাজায় গণহত্যা ঠেকানোর নির্দেশ – প্রথম আলোর প্রধান শিরোনাম। ফিলিস্তিনের গাজায় গণহত্যা ঠেকানোর ব্যবস্থা নিতে ইসরায়েলকে নির্দেশ দিয়েছেন আন্তর্জাতিক বিচার আদালত (আইসিজে)। শুক্রবার নেদারল্যান্ডসের দ্য হেগ শহরে আইসিজে এই আদেশ দেন।
তবে আইসিজের আদেশে গণহত্যা ঠেকানোর ব্যবস্থা নিতে ইসরায়েলকে নির্দেশ দেওয়া হলেও গাজায় অভিযান বন্ধের নির্দেশ দেওয়া হয়নি।
আদালতের আদেশের পর কী ব্যবস্থা নেওয়া হলো, তা এক মাসের মধ্যে আইসিজেতে জানাতে ইসরায়েলের প্রতি নির্দেশ দেওয়া হয়েছে। গত সাতই অক্টোবর ইসরায়েলে হামলা চালায় ফিলিস্তিনের স্বাধীনতাকামী সংগঠন হামাস।
এরপর গাজায় নির্বিচার হামলা শুরু করে ইসরায়েল। এই হামলায় গাজা উপত্যকায় ২৬ হাজারের বেশি ফিলিস্তিনি নিহত হন। যার বেশির ভাগই নারী ও শিশু।
মেয়াদোত্তীর্ণ ভিসায় যেকোন সময় সৌদি প্রবেশের সুযোগ  - নয়া দিগন্তের শিরোনাম। বিস্তারিত খবরে বলা হচ্ছে, সৌদি আরব সরকার বাংলাদেশসহ বিদেশী শ্রমিকদের মধ্যে যেসব কর্মী নিজ দেশে ছুটি কাটিয়ে নির্ধারিত সময়ের মধ্য ফিরে কাজে যোগদান করতে পারছেন না, তাদের আবার দেশটিতে নতুন করে যাওয়ার সুযোগ করে দিয়েছে।
সৌদি সরকারের এক ঘোষণায় এমন তথ্যের কথা দেশটিতে থাকা বাংলাদেশ দূতাবাস প্রবাসী বাংলাদেশীদের বিজ্ঞপ্তির মাধ্যমে জানিয়েছে।
তবে বিলম্বে তথ্য জানানোর কারণে দূতাবাসের কর্মকাণ্ড নিয়ে কর্মীরা নেতিবাচক মন্তব্য করে চলেছেন।
প্রায় এক সপ্তাহ আগে সৌদি আরবের বাংলাদেশ দূতাবাস থেকে জানানো হয়, সৌদি প্রবাসী শ্রমিকদের মধ্য যারা ছুটিতে দেশে গিয়ে কোনো কারণে নির্দিষ্ট সময়ের মধ্যে ফিরে কাজে যোগদান করতে পারেনি, তারা এখন থেকে এক্সিট রি এন্ট্রি ভিসা এক্সপায়ার হওয়ার পর যেকোনো সময় নতুন কাজের ভিসায় আবার সৌদি আরবে যেতে পারবেন।
Cases soaring as new variant hits Bangladesh – করোনাভাইরাসের নতুন ভ্যারিয়ান্টের সংক্রমণ নিয়ে এই শিরোনামটি করেছে ঢাকা ট্রিবিউন।
যেখানে বিশেষজ্ঞরা বলছেন মাস্ক পরা আবারও বাধ্যতামূলক করার সময় হয়েছে। গত ১৮ই জানুয়ারি আইইডিসিআর নিশ্চিত করে বাংলাদেশে অমিক্রনের সাব ভ্যারিয়ান্ট জেএন ওয়ানের উপস্থিতি।
যা মারাত্মক ঝুঁকিপূর্ণ না হলেও খুব দ্রুত ছড়াচ্ছে। সে সময় ছয়টি স্যাম্পলের মধ্যে পাঁচটিতেই জেএনওয়ানের উপস্থিতি পাওয়া যায়।
ক্যান্সারে ভুগছে ক্যান্সার চিকিৎসা – বাংলাদেশের ক্যান্সার পরিস্থিতি নিয়ে প্রধান শিরোনাম করেছে কালবেলা। পত্রিকাটি বলছে বাংলাদেশে ক্যান্সার রোগীর সংখ্যা উদ্বেগজনক হারে বাড়ছে।
আন্তর্জাতিক একটি সংস্থার তথ্যমতে, দেশে প্রতিবছর অন্তত তিন লাখ মানুষ ক্যান্সারে আক্রান্ত হয়। তাদের একটি বড় অংশ চিকিৎসার বাইরে থেকে যায়।
আবার বেশিরভাগ ক্ষেত্রে দেখা যায়, চিকিৎসার আওতায় আসেন একেবারে শেষ পর্যায়ে। সে সময় চিকিৎসা হয়ে পড়ে জটিল। আর বছরে এই রোগে ১ লাখের বেশি মানুষ মারা যায়।
কোনো ব্যক্তি ক্যান্সার বা কর্কট রোগে আক্রান্ত মানে তার জীবনীশক্তি ধীরে ধীরে নিঃশেষ হয়ে যাওয়া। দেশের সরকারি হাসপাতালগুলোতে ক্যান্সার চিকিৎসার ক্ষেত্রে দেখা দিয়েছে একই অবস্থা।
এসব হাসপাতালও যেন ভুগছে ক্যান্সার রোগে। জাতীয় ক্যান্সার ইনস্টিটিউটসহ দেশের নয়টি সরকারি মেডিকেল কলেজ হাসপাতালের ক্যান্সার চিকিৎসায় অতিপ্রয়োজনীয় রেডিওথেরাপির যন্ত্রের ৫০ শতাংশই বিকল।
হাসপাতালগুলোতে গিয়ে রোগীরা ঠিকমতো রেডিওথেরাপি না পেয়ে ছুটছেন বেসরকারি হাসপাতালে।
বেসরকারিতে একজন ক্যান্সার রোগীর চিকিৎসা ব্যয় বছরে ছয় থেকে ১০ লাখ টাকা, যা সরকারি হাসপাতালের তুলনায় আট থেকে ১০ গুণ। এই ব্যয় মেটাতে গিয়ে নিঃস্ব হচ্ছে অনেক পরিবার।
Illegal rickshaw business thrives in city – ইংরেজি দৈনিক নিউ এজের প্রধান শিরোনাম।
ব্যাটারিচালিত অটো রিকশাসহ অনেক অবৈধ রিকশা ঢাকা শহরের রাস্তা দাপিয়ে বেড়াচ্ছে, যার পেছনে রয়েছে পুলিশ, রাজনীতিবিদ ও সিটি কর্পোরেশনের কর্মকর্তাদের এক শক্তিশালী চক্র।
এ যান গুলো রাস্তায় চলাচলের সুযোগ করে দিয়ে এই চক্র শুধূ যে ব্যাপক পরিমাণ অর্থ হাতিয়ে নিচ্ছে তাই নয়, নতুন রিকশাও তৈরি করছে, স্পেয়ার পার্টস ও ব্যাটারি বিক্রি করছে এবং চার্জের জন্য গ্যারেজও ভাড়া দিচ্ছে।

Even in days of high inflation, people saved more